11 Junie: Maak planne, maar hou ‘n skoon gewete. - Jan van der Watt - www.bybelkennis.co.za
by Mitch Kalp · Published 11/06/2017 · Updated 31/05/2017
Hand 22:17-23:10 (fokus 22:20-23:10)
Paulus kon planne maak, dis verseker. Toe dinge met die Romeinse kaptein begin verkeerd loop, het Paulus vinnig ‘n plan gemaak. Hy het die saak geswaai deur te sê dat hy ŉ Romeinse burger is. Die kaptein kon toe nie anders as om tot sy redding te kom nie (22:25-29). Toe dit vir hom in die Joodse Raad begin warm word, het hy weer gesê hy’s ŉ Fariseër. Die Sadduseërs en Fariseërs het mekaar toe in die hare gevlieg en byna van Paulus vergeet (23:6-7). Ja-nee, Paulus het geweet hoe om ‘n plan te maak.
Dit is nie onchristelik of verkeerd om slim planne te maak nie. Dit moet net nie oneerlik of afbrekend wees nie. As Christene moet ons ook ons planne maak om te kry wat vir ons die beste is. Dit is nie verkeerd om te dink hoe ons ander kan uitoorlê of selfs kan manipuleer nie. Paulus het die Fariseërs en Sadduseërs so gemanipuleer dat hulle byna van hom vergeet het.
Christene mag ook maar by die werk of waar ook al beplan en selfs manipuleer, mits dit nie afbrekend is of mense seermaak nie. Ja, ons mag in die proses nooit ons basiese waardes as Christene soos eerlikheid en integriteit opoffer nie.
As Christene moet ons altyd onthou: ŉ skoon gewete maak ŉ sagte kussing.
Laaste 7 Dae: 5,776
Laaste 30 Dae: 22,485
Laaste 365 Dae: 335,639